Nuwe DA-leierskap vir Noordwes bekendLeon Basson is die DA se nuwe leier in Noordwes. (Foto: Facebook) Leon Basson, parlementslid van Brits, is die DA se nuwe leier in Noordwes. Basson is die naweek eenparig op die party se virtuele provinsiale kongres vir ŉ termyn van drie jaar tot leier verkies as opvolger vir Joe McGluwa, wat nie herkiesbaar was nie. Noordwes is tans die provinsie waarin die DA die meeste sukkel. Die party het trouens sedert verlede jaar se algemene verkiesing elke munisipale tussenverkiesing waaraan hy in Noordwes deelgeneem het verloor. Sedert verlede jaar het die party twee wyke in Potchefstroom, een in Stilfontein en een in Schweizer-Reneke afgestaan aan die Vryheidsfront Plus en een by die Hartbeespoortdam aan die ANC. Basson het dus ŉ taai taak op hande. Die kongres het adv. Freddy Sonakile, DA-hoofsweep in die provinsiale wetgewer, tot provinsiale onderleier, en die Rustenburgse stadsraadslid Luan Snyders as DA-voorsitter in Noordwes. Die drie provinsiale ondervoorsitters is Don van Zyl van Leeudoringstad wat ŉ stadsraadslid is in die Maquassi Hills-munisipaliteit, gesetel in Wolmaransstad, en twee stadsraadslede van die Madibang-munisipaliteit in Brits, naamlik Nkateko Mabunda en Erna Rossouw.